
	Νέος Κύκλος διαλέξεων με θέμα

«Προς την Επανάσταση και τη συγκρότηση του Ελληνικού Κράτους».

Διάλεξη Βασίλη Καρδάση
17ος – αρχές 18ου αι.: Μία οικονομία σε κίνηση
στο Σπίτι της Κύπρου 

Την Τετάρτη 21  Σεπτεμβρίου 2016, το Σπίτι της Κύπρου και η Εταιρεία Μελέτης Έργου Ιωάννη Καποδίστρια, στο πλαίσιο του νέου κύκλου διαλέξεων που ξεκίνησε τον Ιανουάριο του 2016, με τον γενικό τίτλο: «Προς την Επανάσταση και τη συγκρότηση του Ελληνικού Κράτους», συνδιοργάνωσαν στο Σπίτι της Κύπρου τη διάλεξη του Καθηγητή Πανεπιστημίου Κρήτης Βασίλη  Καρδάση,  17ος - αρχές 18ου αι.: Μία οικονομία σε κίνηση.
Εκ μέρους του Πρέσβη της Κυπριακής Δημοκρατίας κ. Κυριάκου Κενεβέζου, καλωσόρισε τους ομιλητές και τους παρευρισκομένους ο Σύμβουλος της Πρεσβείας κ. Κύπρος Γιωργαλλής.
Τον ομιλητή και το σημαντικό  ερευνητικό και συγγραφικό έργο του παρουσίασε ο ιδρυτής και Πρόεδρος της Εταιρείας Μελέτης Έργου Ιωάννη Καποδίστρια, νομικός, ιστορικός,  κ. Ανδρέας Κούκος.

Στη διάλεξη με θέμα 17ος - αρχές 18ου αι.: Μία οικονομία σε κίνηση, του κ. Καρδάση ανιχνεύθηκαν τα χαρακτηριστικά της οικονομίας στην κατακτημένη Ελλάδα, στοιχεία της τοπικής παραγωγής και του εμπορίου, εμπορικές, εμπράγματες και εγχρήματες ανταλλαγές στον ευρύτερο ανατολικομεσογειακό χώρο, ήθη και νοοτροπίες, με άλλα λόγια προσεγγίστηκαν οι συνθήκες που προκάλεσαν τη μετέπειτα αναζωογόνηση του οικονομικού ελλαδικού χώρου.

Η Διευθύντρια στο Ινστιτούτο Ιστορικών Ερευνών του Εθνικού Ιδρύματος Ερευνών Μαρία-Χριστίνα Χατζηϊωάννου σχολίασε και συζήτησε με τον ομιλητή υπογραμμίζοντας ότι η εμπορική αλληλογραφία δίνει πλούτο πληροφοριών στους ερευνητές.
Μετά την ολοκλήρωση της διάλεξης ακολούθησε ενδιαφέρουσα συζήτηση με τη συμμετοχή του ακροατηρίου.

-------------------------------------------------------------------

Ο Βασίλης Καρδάσης γεννήθηκε στη Δημητσάνα της Αρκαδίας το 1956. Σπούδασε οικονομικά στο Πανεπιστήμιο Αθηνών και οικονομική ιστορία στο Πανεπιστήμιο Paris I της Γαλλίας. Υποστήριξε τη διδακτορική του διατριβή στο Τμήμα Πολιτικών Επιστημών του Πανεπιστημίου Αθηνών το 1986. Έχει δημοσιεύσει μονογραφίες και άρθρα στην Ελλάδα και το εξωτερικό σχετικά με την οικονομική και κοινωνική ιστορία του νεότερου Ελληνισμού. Οι μελέτες του αναφέρονται κυρίως στα ζητήματα του εμπορίου, της ναυτιλίας και της ελληνικής διασποράς. Από το 1987 διδάσκει ευρωπαϊκή και ελληνική οικονομική ιστορία στο Τμήμα Οικονομικών Επιστημών του Πανεπιστημίου Κρήτης, όπου σήμερα είναι Καθηγητής. Την περίοδο 2012-2015 ήταν αναπληρωτής πρύτανη στο Πανεπιστήμιο Κρήτης, ενώ σήμερα είναι πρόεδρος της Διοικούσας Επιτροπής του Ελληνικού Ανοικτού Πανεπιστημίου.

